**Zápisnica**

**zo zasadnutia Obecného zastupiteľstva**

**konaného dňa 25. januára 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Voľba hlavného kontrolóra obce

3./ Pokračovanie obecného televízneho vysielania

4./ Schválenie rozpočtových opatrení k zmene rozpočtu za rok 2011

5./ Návrh UZNESENIA č. 02/2012

6./ Záver

Poslanci OZ navrhnutý program jednohlasne schválili.

1./ P. starostka určila:

\* overovateľov zápisnice: p. Lýdia Rúfusová, Ing. Dušan Haluška

\* návrhovú komisiu v zložení: p. Ladislav Hutka, p. Jozef Bartoš, p. Vlastimil Podsedník

\* zapisovateľku: p. Janu Kočtúchovú

Poslanci OZ členov návrhovej komisie, ako aj overovateľov zápisnice schválili jednohlasne.

2./ Záujemcovia na funkciu hlavného kontrolóra obce mali možnosť do 23.01. 2012 zasielať prihlášky do výberového konania. Vzhľadom k tomu, že bola doručená prihláška len od p. Danuše Belákovej, p. starostka navrhla poslancom hlasovať o jej zvolení do funkcie hlavného kontrolóra.

Poslanci OZ schválili do funkcie hlavného kontrolóra obce pre funkčné obdobie od 01.02.2012 do 31.01.2018 p. Danušu Belákovú jednomyseľne.

Poslanci OZ schválili plat hlavného kontrolóra vo výške 225,- € jednohlasne.

Mesačná odmena v zmysle § 18c ods. 5 zák. č. 369/1990 Zb. o obecnom zriadení, ktorá môže byť až do výšky 30% z určeného platu, zatiaľ nebola poslancami OZ schválená.

3./ Na tému obecného vysielania sa vyjadrili:

Ing. Haluška – náklady na pracovníka, ktorý zhotovoval vysielania, boli mesačne aj s odvodmi vo výške cca 275,- €. Tieto peniaze by sa dali použiť aj na niečo iné, ale na druhej strane, občania sú zvyknutí na vysielanie, navrhujem ho aj naďalej zachovať s tým, že vysielanie bude kratšie, jedenkrát do mesiaca a pri zníženom plate zamestnanca.

Dr. Šúleková – nie som za zrušenie vysielania, ale jeho kvalita by mala byť lepšia. To by sme mohli dosiahnuť častejším vysielaním – raz mesačne, tak bude spravodajstvo vždy aktuálne.

Mgr. Fajmonová – ja som jednoznačne za zachovanie vysielania

Ing. Vlček – sledovanosť je dosť vysoká v obci, navrhujem zachovanie relácie v mesačnej periodicite vysielania

p. Čajnák – keďže p. Hečlovi skončila zmluva, ktorú mal na dobu určitú, bol oslovený p. Gazdič, ktorý robil vysielania pre obec aj v minulosti, je potrebné určiť podmienky, za ktorých by sa vysielanie zachovalo.

Ing. Haluška – v prvom rade je potrebné schváliť, či sa bude aj naďalej pokračovať s vysielaním a až potom podmienky.

Poslanci OZ v zmysle vyjadrených názorov schválili zachovanie obecného vysielania , a to 1x mesačne v rozsahu minimálne 30 minút takto:

Za hlasovali: p. Ľuboš Čajnák, p. Lýdia Rúfusová, p. Vlastimil Podsedník, Ing. Milan Vlček, p. Ladislav Hutka, PaedDr. Janka Šúleková, p. Jozef Bartoš, Mgr. Alica Fajmonová

Zdržal sa: Ing. Dušan Haluška

p. Čajnák – ak máme vysielať, nech nejdeme s kvalitou nižšie, aká bola v časoch, ked vysielania pripravoval p. Gazdič

p. Rúfusová – ja sa vyjadrujem aj za občanov, že p. Gazdič vyhotovoval vysielanie v oveľa vyššej kvalite. Môžeme zverejniť, že hľadáme niekoho na túto pozíciu?

p. starostka – môžeme vyhlásiť výberové konanie aj s podmienkami

Poslanci OZ odsúhlasili vyhlásenie výberového konania pre záujemcov o zhotovovanie obecného vysielania.

Ing. Vlček – čo sa týka platových podmienok, treba stanoviť cenu za konečné vyhotovenie relácie, nie za čas strávený pri tom, pretože každý potrebuje na to iný časový priestor.

Ing. Haluška – navrhujem hrubú mzdu v rozsahu ½ hodinového vysielania jedenkrát mesačne vo výške 150,- € + odvody

Poslanci OZ schválili hrubú mzdu pre zamestnanca, ktorý bude zhotovovať obecné vysielania, vo výške 150,- € jednomyseľne.

4./ Poslancom OZ bol predložený návrh na zmeny rozpočtu na rok 2011. K pripomienkam poslancov na zmeny v jednotlivých položkách sa vyjadrila Ing. Ilavská.

p. starostka – oboznámila poslancov OZ s tým, že už sme boli zaradení do tabuľky na vrátenie DPH. Prostriedky, ktoré dostaneme, budú následne použité na poníženie úveru.

p. Bartoš – prečo p. primátor zariadil unimobunky pre 2 rodiny a ostatných z vyhoreného objektu nechce riešiť?

p. starostka – toto nemôžeme ovplyvniť, podľa informácií sľúbil dotknutým rodinám riešiť do 8 mesiacov ich bytovú situáciu.

p. Rúfusová – občania navrhujú, aby sme dali oficiálne stanovisko, protest, žiadosť na Mesto Liptovský Hrádok o bezodkladné riešenie bytovej situácie občanov z vyhorenej ubytovne, ktorí dočasne sú v našej obci prichýlení u príbuzných

p. Bartoš – ja nie som proti týmto ľuďom, ale keď dokázal primátor poriešiť občanov, ktorí odišli po vyhorení do Vavrišova, prečo nerieši tých, ktorých máme v našej obci?

p. starostka – navrhujem hlasovať za podanie žiadosti na Mesto Liptovský Hrádok o riešenie týchto občanov

Poslanci OZ jednomyseľne schválili žiadosť na Mesto Liptovský Hrádok o urýchlené riešenie bytovej otázky občanov z vyhoreného objektu, ktorí sú dočasne prichýlení jednomyseľne.

p. Čajnák – traktorista odhŕňa tak, že cesta zostáva úzka, neprejdú dve autá vedľa seba

p. Podsedník – treba stanoviť poradie, čo najskôr treba odhŕňať, odkiaľ začať pri plúžení

p. starostka – môže sa vypracovať harmonogram

OZ uložilo p. Čajnákovi vypracovať plán zimnej údržby ciest pre traktoristu.

Ing. Vlček – chcel by som dať na vedomie všetkým, že pietny akt kladenia vencov sa bude konať dňa 31.01. o 15.30 hodine.

Dr. Šúleková – kultúrna komisia organizuje fašiangový sprievod, kde chceme zapojiť aj deti z MŠ v maskách aj s rodičmi.. Chceme týmto poprosiť p. starostku , aby informovala p. učiteľky v MŠ, aby pripravili deti na tento sprievod a zabezpečili ich účasť na ňom.

Fašiangový sprievod sa bude konať dňa 18.02. o 14. hodine. Pozývame všetkých!

5./ Predseda návrhovej komisie, p. Ladislav Hutka, prečítal Návrh uznesenia č. 2/2012, ktorý poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška, p. Vlastimil Podsedník, Ing. Milan Vlček, p. Ladislav Hutka,  
PaedDr. Janka Šúleková, p. Jozef Bartoš, Mgr. Alica Fajmonová

Proti uzneseniu hlasovali: 0

Zdržali sa hlasovania: 0

Neprítomný/í: –

Zasadnutie ukončila a poďakovala prítomným za účasť p. starostka.